Την αύξηση από τις 20.000 στις 40.000 ευρώ του ορίου για τη διεκπεραίωση των συναλλαγών που έχουν οι επιχειρήσεις με το εξωτερικό απευθείας μέσα από τα τραπεζικά καταστήματα, ζητά η Ελληνική Ένωση Τραπεζών στο πλαίσιο των προτάσεων που θα καταθέσει για τη χαλάρωση των capital controls.

Στις προτάσεις που επεξεργάζεται η ΕΕΤ δεν προβλέπεται σύμφωνα με πληροφορίες η περαιτέρω αύξηση του μηνιαίου ορίου ανάληψης μετρητών, στο βαθμό που το όριο των 2.300 ευρώ που ισχύει σήμερα είναι επαρκές και στην πλειοψηφία των περιπτώσεων δεν εξαντλείται με βάση τα στοιχεία της Ένωσης. Το ενδεχόμενο μικρής πάντως αύξησης του ορίου ανάληψης μετρητών π.χ. στα 2.500 ευρώ δεν αποκλείεται να αποφασιστεί από την κυβέρνηση κυρίως για λόγους ψυχολογικούς και όχι για λόγους ουσίας. Οι προτάσεις της ΕΕΤ θα αποσταλούν στην Τράπεζα της Ελλάδος και στο υπουργείο Οικονομικών την προσεχή Δευτέρα, προκειμένου να ληφθούν υπόψη στο πλαίσιο των αποφάσεων για την περαιτέρω χαλάρωση των περιορισμών στην κίνηση κεφαλαίων στη «μεταμνημονιακή» περίοδο.

Σε ότι αφορά στις επιχειρήσεις, η αύξηση στα 40.000 ευρώ του ορίου για τις συναλλαγές που πραγματοποιούν οι επιχειρήσεις απευθείας από το κατάστημα, χωρίς δηλαδή να απαιτείται έγκριση από τις επιτροπές των τραπεζών, εκτιμάται ότι θα διευκολύνει τις επιχειρήσεις που συναλλάσσονται με το εξωτερικό και προτείνεται από την ΕΕΤ ως παράλληλο μέτρο σε συνδυασμό με άλλες διευκολύνσεις που αφορούν τις επιχειρήσεις που έχουν τουριστική δραστηριότητα. Σύμφωνα με πληροφορίες στα μέτρα που θα ζητήσει η ΕΕΤ είναι να δοθεί η δυνατότητα στις επιχειρήσεις που πληρώνονται για τις υπηρεσίες τους από το εξωτερικό, όπως οι tour operators ή οι αεροπορικές εταιρείες και τα χρήματα μπαίνουν σε λογαριασμό που διατηρεί σε ελληνική τράπεζα, να μπορούν να κάνουν ανάληψη του συνόλου των μετρητών, χωρίς περιορισμό. Σήμερα ανάλογη δυνατότητα έχουν μόνο τα φυσικά πρόσωπα που φέρνουν χρήματα από το εξωτερικό ή από θυρίδα. Σύμφωνα με τραπεζικές πηγές η απελευθέρωση θα διευκολύνει σημαντικά τις εμπορικές επιχειρήσεις που έχουν τουριστική δραστηριότητα και οι οποίες σήμερα δεν μπορούν να κάνουν ανάληψη του συνόλου του ποσού που κατατίθεται από το εξωτερικό σε ελληνική τράπεζα, με αποτέλεσμα να κρατούν τα χρήματα σε τράπεζες του εξωτερικού.